10.การควบคุมภายใน

ความเพียงพอและความเหมาะสมของระบบการควบคุมภายในของบริษัท
คณะกรรมการได้สรุปความเห็นไว้ดังนี้

  10.1 องค์กรและสภาพแวดล้อม ซึ่งเป็นรากฐานที่สำคัญของระบบการควบคุมภายในที่มีประสิทธิผล
  คณะกรรมการได้ดูแลให้มีการกำหนดเป้าหมายการดำเนินธุรกิจและแผนการลงทุนที่ชัดเจนและวัดผลได้
  เพื่อเป็นแนวทางในการปฏิบัติงานของพนักงาน
  ส่วนเป้าหมายการปฏิบัติงานได้ประเมินจากสถานการณ์จริง
  และการคาดการณ์ที่เห็นว่าเป็นไปได้มีการพิจารณาอย่างรอบคอบ คือ
  ได้มีการวิเคราะห์ถึงการให้สิ่งจูงใจหรือผลตอบแทนแก่พนักงานว่าเป็นไปอย่างสมเหตุสมผล
  โดยไม่สูงหรือต่ำเกินไป
  มีการจัดโครงสร้างองค์กรที่ช่วยให้ฝ่ายบริหารสามารถดำเนินงานได้อย่างมีประสิทธิภาพ
  มีการจัดพิมพ์คู่มือผู้บริหารและโครงสร้างองค์กร มีการกำหนด เป้าหมายแต่ละปีล่วงหน้า
  รวมถึงทำการวัดผลทุกเดือน ตลอดจนมีการ ทบทวนแผนงานอย่างน้อยปีละ 1 ครั้ง
  ในส่วนของการทำงานของพนักงาน นอกจากการวัดผลตามแผนแล้ว
  ยังมีการกำหนดระยะเวลาของงานที่ต้องแล้วเสร็จ

นอกจากนี้บริษัทมีข้อกำหนดเกี่ยวกับจริยธรรมและข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการเป็นลายลักษณ์อักษร
รวมทั้งบทลงโทษหากมีการฝ่าฝืน ซึ่งเป็นข้อกำหนดในคู่มือฝ่ายบริหาร หมวด6
วินัยและการลงโทษทางวินัย หน้า 50,53และระเบียบพนักงานในหมวด 6
วินัยและการลงโทษทางวินัยหน้า 6, ระเบียบเกี่ยวกับการรักษาความลับ หน้า 10
และมีคติพจน์ภายใต้หลักคุณธรรม คุณภาพ คุณประโยชน์ ในเรื่องธุรกรรมทางการเงิน การจัดซื้อ
และการบริหารทั่วไป

บริษัทมีการจัดทำนโยบายและระเบียบวิธีปฏิบัติงานเป็นลายลักษณ์อักษรที่รัดกุม
และสามารถป้องกันการทุจริตได้ ภายใต้การกำหนดนโยบายและแผนการปฏิบัติงาน
บริษัทได้คำนึงถึงความเป็นธรรมต่อคู่ค้า เพื่อประโยชน์ของบริษัทในระยะยาวเช่นกัน

10.2 การบริหารความเสี่ยง
บริษัทมีการประเมินอย่างสม่ำเสมอถึงปัจจัยความเสี่ยงทั้งภายนอกและภายในที่อาจมีผลกระทบอย่างมีนัยสำคัญต่อการดำเนินธุรกิจของบริษัท
โดยบริษัทได้มีการวิเคราะห์ถึงประเภทเหตุการณ์ที่จะทำให้เกิดความเสี่ยง คือ
มีการประเมินสภาวะการตลาด เศรษฐกิจอย่างสม่ำเสมอ
ตลอดจนติดตามเหตุการณ์ที่เป็นสาเหตุของปัจจัยความเสี่ยงและหามาตรการในการลดความเสี่ยง
มีการแจ้งให้พนักงานที่เกี่ยวข้องรับทราบและติดตามการปฏิบัติที่กล่าวข้างต้นจากหน่วยงานที่เกี่ยวข้องต่างๆ

10.3 การควบคุมการปฏิบัติงานของฝ่ายบริหาร บริษัทมีการกำหนดขอบเขตอำนาจหน้าที่
และอำนาจอนุมัติวงเงินของฝ่ายบริหารไว้อย่างชัดเจนและเป็นลายลักษณ์อักษร
ในการแบ่งแยกหน้าที่ความรับผิดชอบ
มีการแยกงานออกจากกันโดยเด็ดขาดเพื่อเป็นการตรวจสอบซึ่งกันและกัน ดังนี้

-   หน้าที่ในการอนุมัติ

-   หน้าที่ของการบันทึกรายการบัญชีและข้อมูลสารสนเทศ

-   หน้าที่ในการดูแลจัดเก็บทรัพย์สิน

ในกรณีที่บริษัทมีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวนั้น
บริษัทมีมาตรการและนโยบายให้การทำรายการเป็นไปตามสภาพการณ์ปกติและถือปฏิบัติเช่นเดียวกับ

บุคคลภายนอกอื่นๆ โดยได้คำนึงถึงประโยชน์สูงสุดของบริษัทเป็นสำคัญ
และการพิจารณาอนุมัติการทำธุรกรรมได้กระทำโดยผู้ที่ไม่มีส่วนได้เสียในธุรกรรมนั้น
ทั้งนี้ได้คลอบคลุมถึงกรณีที่ผู้ที่เกี่ยวข้องดังกล่าวนำโอกาสหรือประโยชน์ของบริษัทไปใช้เพื่อประโยชน์ส่วนตัวด้วย
ในกรณีที่บริษัทมีการอนุมัติธุรกรรมกับผู้ที่เกี่ยวข้องในลักษณะที่มีผลผูกพันบริษัทในระยะยาวไปแล้ว
เช่นการซื้อขายสินค้า
บริษัทมีการติดตามให้ปฏิบัติตามเงื่อนไขที่ตกลงกันไว้ตลอดระยะเวลาที่มีผลผูกพันกับบริษัท

นอกจากนี้บริษัทมีมาตราการและนโยบายที่จะติดตามให้การดำเนินงานของบริษัทเป็นไปตามกฏหมายที่เกี่ยวข้องทุกประการ
ทั้งนี้เพื่อลดความเสี่ยงในการประกอบธุรกิจและรักษาชื่อเสียงของบริษัท

10.4 ระบบสารสนเทศและการสื่อสารข้อมูล
บริษัทได้ให้ความสำคัญกับระบบสารสนเทศและการสื่อสารข้อมูลเป็นอย่างมาก
เนื่องจากการตัดสินใจในเรื่องต่างๆ อยู่บนพื้นฐานของข้อมูลที่เพียงพอและถูกต้อง
ดังนั้นการเสนอเรื่องให้คณะกรรมการพิจารณาจึงมีการจัดข้อมูลที่สำคัญอย่างเพียงพอ
เพื่อประกอบการตัดสินใจโดยกรรมการบริษัทจะได้รับหนังสือนัดประชุม
หรือเอกสารประกอบการประชุมที่จำเป็นและเพียงพอ โดยเฉลี่ย 5 วันก่อนการประชุม
ในรายงานการประชุมกรรมการมีการบันทึกรายละเอียดตามควร เช่น เรื่องที่เสนอ ข้อซักถาม
ความเห็นหรือข้อสังเกตของกรรมการ ทั้งที่เห็นด้วยและไม่เห็นด้วย พร้อมเหตุผล( ถ้ามี )

ในเรื่องของการจัดเก็บเอกสารประกอบการบันทึกบัญชี บริษัทได้มีการจัดเก็บครบถ้วน
โดยแยกเป็นหมวดหมู่ และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้
ส่วนในเรื่องนโยบายบัญชีคณะกรรมการได้พิจารณาแล้วว่าฝ่ายบริหารได้ใช้นโยบายการบัญชีตามหลักการบัญชีที่รับรองทั่วไป
และเหมาะสมกับลักษณะธุรกิจของบริษัทเพื่อสะท้อนให้แสดงผลประกอบการที่เป็นไปตามความเป็นจริง

10.5 ระบบการติดตาม เพื่อให้การดำเนินงานมีประสิทธิภาพและประสิทธิผล
บริษัทมีการกำหนดเป้าหมายการดำเนินธุรกิจ
คณะกรรมการได้เปรียบเทียบผลการดำเนินงานของฝ่ายบริหารว่าเห็นไปตามเป้าหมายที่กำหนดไว้หรือไม่
บริษัทได้ดำเนินการแก้ไขภายในระยะเวลาที่เหมาะสม โดยการแก้ไขจะพิจารณาเป็นแต่ละกรณี
ในเรื่องใดที่ไม่สามารถแก้ไขได้อันเนื่องมาจากสิ่งแวดล้อมหรือข้อจำกัดที่ทำให้แก้ไขไม่ได้
คณะกรรมการก็จะรับทราบถึงการดำเนินการที่จะต้องปรับเปลี่ยน

นอกจากนี้ บริษัทจัดให้มีการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอ
โดยการรายผลการตรวจสอบให้รายงานตรงต่อคณะกรรมการหรือคณะกรรมการตรวจสอบ
ทั้งนี้เพื่อให้ผู้ตรวจสอบภายในสามารถปฏิบัติงานได้อย่างอิสระ
และเสนอรายงานได้อย่างตรงไปตรงมา บริษัทยังไม่เคยตรวจพบข้อบกพร่องที่เป็นสาระสำคัญ
แต่ถ้าหากมี กำหนดให้รายงานต่อคณะกรรมการบริษัท หรือคณะกรรมการตรวจ สอบโดยทันที
เพื่อจะได้พิจารณาสั่งการแก้ไขภายในระยะเวลาอันสมควร ทั้งนี้ถ้ามีกรณีการเกิดเหตุการณ์ทุจริต
หรือสงสัยว่ามีเหตุการณ์ทุจริต หรือมีการปฏิบัติที่ฝ่าฝืนกฎหมาย
หรือมีการกระทำที่ผิดปกติอื่นซึ่งอาจจะมีผลกระทบต่อชื่อเสียงและฐานะการเงินของบริษัทอย่างมีนัยสำคัญ
ฝ่ายจัดการต้องรายงานความคืบหน้าในการ
ปรับปรุงข้อบกพร่องหรือเหตุการณ์ดังกล่าวต่อคณะกรรมการบริษัทหรือคณะกรรมการตรวจสอบ